**EKONOMSKO- SOCIJALNO VIJEĆE ZA TERITORIJU FEDERACIJE**

**BOSNE I HERCEGOVINE**

Broj: 03-34/19-1401/17

Sarajevo, 08.06.2017. godine

**Z A P I S N I K**

sa 17-118 sjednice Ekonomsko-socijalnog vijeća za teritoriju Federacije Bosne i Hercegovine, održane dana 08.06.2017. godine u 15 sati.

Sjednicom predsjedava Edhem Biber, predsjednik Ekonomsko-socijalnog vijeća.

Prisutni predstavnici Vlade: Fadil Novalić, Vesko Drljača, Šemsudin Dedić, Almir Zukić, Nermin Džindić.

Prisutni predstavnici Poslodavaca: Adnan Smailbegović, Mladen Pandurević, Edin Ibrahimpašić, Zoran Gazibarić, Džambić Senad, Josip Kraljević, Ivan Luburić.

Prisutni predstavnici Sindikata: Ismet Bajramović, Selvedin Šatorović, Kata Iveljić, Pero Obad, Fikret Alić, Sinan Husić.

Sjednici nisu prisustvovali Jelka Milićević, Denis Lasić i Salih Kruščica.

**DNEVNI RED**

1. Usvajanje zapisnika sa redovne 16(117) sjednice ESV-a;
2. Inicijativa za donošenje Zakona o izmjenama i dopunama Zakona o porezu na dobiti;
3. Inicijativa za donošenje Zakona o izmjenama i dopunama Zakona o privrednim društvima;
4. Razno:
* Informacija o stanju granskih kolektivnih ugovora.

**Ad.1**

Zapisnik s predhodne sjednice ESV-a jednoglasno usvojen.

**Ad.2**

Zakon o izmjenama i dopunama Zakona o porezu na dobiti razmatra se na Ekonomsko socijalnom vijeću na inicijativu predstavnika Poslodavaca. Izrazili su žaljenje što na sjednici ESV-a nije prisutna ministrica Federalnog ministarstva financija i obavijestili socijalne partnere da su resornom ministarstvu dostavili obiman materijal koji sadrži više od 30 primjedbi i prijedloga vezanih za predmetni zakon. Većina primjedbi i prijedloga odnosi se na preciznije nijansiranje detalja u zakonu, dok nekoliko suštinskih prijedloga treba razmotriti i riješiti. Tako Poslodavci predlažu smanjenje stope doprinosa sa 10 na 8 posto, što bi olakšalo reinvestiranje. Pored toga predlažu da se pod investiranjem, u ovom slučaju, smatra samo investiranje u stalna sredstva, pri čemu bi se poreska osnovica trebala proporcionalno smanjivati. Smatraju, također, da firme koje izvoze također trebaju imati poreske olakšice.

Istakli da treba poduzeti svaku moguću mjeru za poboljšanje izvoza i privlačenje investicija, te da se ova pitanja ne trebaju razmatrati samo na ESV-u nego ih treba raspravljati i rješavati interresorno.

Ispred predstavnika Vlade Federacije BiH, Premijer je rekao da se prema EU zakonodavstvu izvoznici ne mogu osloboditi plaćanja poreza, pa je tu klauzulu potrebno eliminirati. Istakao je da Vlada analizira sve indikatore vezane za privredu i smatra da olakšice koje prijedlažu Poslodavaci neće dovesti do njenog rasta. Slaže se sa naglašavanjem reinvestiranja i sa investiranjem u stalna sredstva, dok visinu stope smatra manje važnom od toga da se steknu uslovi za oslobađanje od plaćanja poreza.

Prijedlog zaključka bio je:

1. **Ekonomsko socijalno vijeće prihvata inicijativu predstavnika Poslodavaca i predlaže Vladi Federacije da formira interresornu grupu koja bi radila na pripremi verzije Zakona o izmjenama i dopunama Zakona o porezu na dobiti. Grupu bi sačinjavali predstavnici Poslodavaca, relevantna ministarstva, privredne komore i drugi zainteresirani za ovu problematiku;**
2. **Ekonomsko socijalno vijeće će biti informirano o aktivnostima interresorne grupe;**
3. **Ekonomsko socijalno vijeće prihvata inicijativu predstavnika Poslodavaca da pribave informacije o poticajima za izvoz u zemljama okruženja;**
4. **Ekonomsko socijalno vijeće traži od Vlade Federacije BiH informaciju koliko su kantoni ubrali prihoda po osnovu poreza na dobit u prethodnoj godini i da li su u svojim budžetima planirali mjere podrške izvoznicima.**

**Ad.3**

Inicijativa predstavnika Sindikata je donošenje Zakona o izmjenama i dopunama Zakona o privrednim društvima, odnosno izmjena nekoliko članova tog zakona.

Smatraju da Zakon treba da reguliše da upravni i nadzorni odbori, direktori i drugi rukovodeći i upravljački subjekti dijele istu sudbinu kao i radnici za neuspješno poslovanje.

Ministar energije, rudarstva i industrije obavijestio je socijalne partnere da je formirana radna grupa koja već radi na korekciji Zakona, pa će i ovi prijedlozi biti prenijeti na razmatranje. Plaće u upravnim i nadzornim odborima, u privrednim društvima nad kojima se vrši nadzor, već su korigovane.

Predstavnici Poslodavaca podržavaju inicijativu, ali smatraju da se inicijativa ne može realizirati kroz ovaj Zakon jer on ne regulira naknade, iako treba raditi na rješenju.

Zaključak

* **Ekonomsko socijalno vijeće podržava inicijativu Sindikata za izmjene Zakona o izmjenama i dopunama Zakona o privrednim društvima, i predlaže da se primjedbe i sugestije preko resornog ministarstva upute na Vladu Federacije BiH.**
* **Radna grupa će informirati Ekonomsko socijalno vijeće o rezultatima rada.**

**Ad.4**

O stanju granskih kolektivnih ugovora izvještavao je resorni ministar.

Na inicijativu predstavnika Sindikata pod ovom tačkom raspravljalo se io Zakonu o PIO/MIO, odnosno prijevremenom penzioniranju (član 137). S obzirom da radnici nisu u mogućnosti ostvariti pravo na prijevremenu penziju pod uslovima propisamim ovom odredbom, predstavnici Sindikata tražiće od Parlamenta Federacije da usvoji izmjenu ove klauzule.

Resorni ministar upoznao je prisutne o statusu Zakona o PIO/MIO, obavijestio da će se raditi nove izmjene i da je moguće usvajanje Zakona po hitnoj proceduri.

Predstavnici Sindikata ponovo su naglasili potrebu donošenja Zakona o ESV-u, na što je Presjedavajući obavijestio socijalne partnere da je resorno ministarstvo planiralo donošenje ovog zakona u 2018.godini.

Sjednica ESV završena je u 17:15 sati.

Održavanje naredne sjednice biće dogovoreno na Kolegiju ESV-a.

 Predsjednik Ekonomsko-socijalnog vijeća

 Edhem Biber

Zapisnik pripremila:

Snježana Kapić, MBA & Mr.sci